钦定古今图书集成/明伦汇编/闺媛典/第228卷 > 问善妻张氏
## 钦定古今图书集成/明伦汇编/闺媛典/第228卷 > 问善妻张氏

按《庆都县志》：张氏，问善妻。善幼失怙恃，依伯父母居。
伯姑性极严，氏克执妇道，得其欢心，相夫力学。夫遘
疾，嘱氏曰：“我死汝即去，勿误汝。”氏曰：“宁死不再适。”及
亡，号泣几绝，终日不食。母劝曰：“汝但欲死从夫不念
母耶？且徒死以绝香火，不若生而两全。”氏首肯。夫既
殡，求者盈门，伯姑利其聘，欲嫁之，氏断发毁形，誓必
死。父母知不可夺，浼于伯翁，迎至家，与母共处，经岁
不出中庭，虽昆弟亦罕见。苦节五十馀年，年七十而
没。御史以闻，敕赐旌表。